 NA KASSIM ADINASI FAMILIA moja ya Muhanda, eneobunge la Gem inataka majibu baada ya kijana wao aliyeenda kusomea nchini Afrika Kusini kuaga dunia katika mazingira tata. Enock Wamare Hosea almaarufu ‘Blacky’ aliyekuwa na umri wa miaka 30, alikuwa akiishi mjini Cape Town nchini Afrika Kusini kwa miaka 11. Alikuwa mwanafunzi wa Chuo Kikuu cha Cape Town baada ya kujishindia fursa adimu iliyopeanwa na Chuo Kikuu cha Maseno mwaka 2013. Alijiunga na chuo kikuu hicho maarufu kusomea somo la Uhasibu. Bw Washington Obara, ambaye ni ndugu ya marehemu, alisema usiku wa kuamkia jana Alhamisi alipata simu iliyompiga mshipa. “Dadangu alinipigia simu saa saba usiku mkuu akinipa taarifa zilizopasua moyo wangu kwamba kaka yangu alikuwa ameaga dunia. Inadaiwa aliuawa na watu waliomjua na wakifanya naye kazi nchini Afrika Kusini,” akasema Bw Obara. Bw Obara amesema alipotafuta habari zaidi kutoka kwa waliokuwa wakiishi na kaka yake nchini Afrika Kusini, aligundua kwamba alishambuliwa katika nyumba yake na watu waliomjua vyema. “Marafiki walisema alishambuliwa na watu aliofanya nao kazi katika sekta ya teksi. Walikuwa pamoja katika gari lake la teksi na walipofika nyumbani kwake, watu hao walimgeuka na kumshambulia kwa kumdunga kisu kilichokatiza uhai wake,” akasema. Bw Obara alieleza kwamba baada ya ndugu yake kukamilisha elimu ya Chuo Kikuu jijini Cape Town, alijitosa kwa biashara ambapo alimiliki kinyozi cha kisasa, spa na biashara ya teksi jijini humo. Familia ya mwendazake inaomba ubalozi wa Kenya nchini Afrika Kusini kuingilia kati ili kutegua kitendawili cha mauaji yaliyomlenga ‘Blacky’. “Tunataka kaka yetu aliyefariki kupata haki. Ubalozi wa Kenya nchini Afrika Kusini uchukue suala hili na kuhakikisha wahalifu hao wanakabiliwa na mkondo wa sheria,” Bw Obara akaambia Taifa Leo kwa njia ya simu. Pia familia hiyo inaomba serikali kusaidia kusafirisha mwili wa marehemu kutoka nchini Afrika Kusini hadi nchini Kenya kwa mazishi. “Ni mapenzi yetu kwamba kaka yangu atazikwa nyumbani katika eneobunge la Gem,” akaongeza. Aidha, ametoa wito kwa Waziri wa Masuala ya Kigeni Dkt Alfred Mutua kuhakikisha kwamba Wakenya wanaoishi ughaibuni wanaishi katika mazingira salama. “Serikali sharti iwape Wakenya onyo kuwatahadharisha waepuke nchi ambazo si salama. Ndugu yangu alienda nchini Afrika Kusini kwa masomo na hakuvunja sheria yoyote alipokuwa anafanya biashara baada ya kukamilisha elimu ya chuo kikuu,” akasema. Kifo cha ‘Blacky’ kimetokea wakati ambapo kilio kimezidi kwamba Wakenya wanaoishi katika mataifa ya Mashariki ya Kati, wakifanya kazi, wananyanyaswa na waajiri wao. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  